text: Mand fik slag for at hjælpe
  05 marts 2014 kl. 05.16
  Voldssag: En mand fra Esbjerg fik knytnæveslag som svar, da han onsdag morgen ville hjælpe en kvinde i nød.
  En 37-årig mand fik en ubehagelig afslutning på sin gåtur onsdag morgen.
  På Sjællandsgade i Esbjerg fik manden øje på uroligheder mellem en kvinde og to mænd. Den 37-årige opfattede situationen, som om kvinden led overlast.
  - Han spørger, om der er noget, han kan hjælpe med, og så bliver han tildelt et knytnæveslag af den ene af de to mænd, oplyser vagtchef Erik Lindholdt ved Syd- og Sønderjyllands politi til TV SYD.
  Politiet oplyser, at de to mænd er brødre og sønner til den 42-årige kvinde.
  Den ældste af de to brødre på 22 er nu anholdt og sigtet for vold.
  